stanford-oval/wikipedia huggingface dataset:
Dernan taistelu
Taistelu > Perillä Dernassa

Dernan kaupungissa oli noin 800 tripolitanialaista puolustajaa. Paikka oli heikosti suojattu, sillä alueen rannikko oli niin matala, että laivojen olisi erittäin hankala tulla tehokkaalle tulitusetäisyydelle kaupungista ja sitä suojaavasta linnakkeesta. Maalta käsin tulevaa hyökkäystä oli osattu odottaa ja Yusuf oli lähettänyt kaupunkiin lisäjoukkoja. Ne olivat kuitenkin amerikkalaisten saapuessa vielä usean päivän matkan päässä lännessä. Eaton kirjoitti kirjeen kaupungin komentajalle Hametin nimissä vaatien puolustajia antautumaan, mitä puolustajat eivät kuitenkaan aikoneet tehdä. 28. päivä amerikkalaisten paikalle tullut laivasto-osasto purki varusteitaan Eatonin joukoille. Näin keventyneet kolme laivaa Argus, Hornet ja Nautilus pystyivät purjehtimaan lähelle kaupunkia ja linnaketta. Laivat alkoivat tulittaa linnaketta ja puolustajat vastasivat tuleen omilla tykeillään. Kuitenkin noin tunnin mittaisen laukaustenvaihdon jälkeen puolustajat hylkäsivät tykkinsä ylivoimaisen tulivoiman edessä ja he vetäytyivät itse kaupunkiin. Noin kello 15 Eatonin alaisuudessa ollut luutnantti Pierre O'Bannon johti amerikkalaiset valtaamaan linnaketta rannikon kautta. Hametin arabijoukot puolestaan hyökkäsivät pidemmältä maan puolelta. O'Bannon laski linnakkeen Tripolitanian lipun ja laittoi linnakkeen muurille Yhdysvaltojen tähtilipun. Kahden joukon väliin jääneet puolustajat antautuivat noin kello 16.
Seuraukset

Dernan sijainti nyky-Libyassa
Puolustajien antauduttua amerikkalaiset ja arabit olivat saaneet haltuunsa kaupungin ja sen linnakkeet menettäen vain yhden amerikkalaisen kuolleena ja kaksi haavoittuneena. Hametin arabijoukot menettivät kymmenen miestä. Eaton haavoittui itsekin saatuaan musketin osuman vasempaan käteensä. Voiton jälkeen Eaton alkoi suunnitella hyökkäystä itse Tripoliin. Suunnitelmat kuitenkin vaikeutuivat, kun paikalliset eivät asettuneetkaan kruununvaatijan taakse. Lisäksi kaupungin vallanneet joukot joutuivat puolustamaan sitä lähes kuuden viikon ajan Yusufin apujoukkoja ja paikallisia heimoja vastaan. Tästä huolimatta Eaton elätteli suunnitelmaansa, kunnes amerikkalaisten alus USS Constellation saapui kaupungin edustalle 11. kesäkuuta tuoden mukanaan uutisia. Yhdysvallat oli solminut rauhan Tripolitanian kanssa 4. kesäkuuta ja sen ehtoihin kuului Dernan välitön tyhjentäminen ja Hametin poistuminen Tripolitanian alueelta. Rauha päätti ensimmäisen barbareskisodan. Yhdysvaltain merijalkaväen hymnissä on viittaus Dernan taisteluun kohdassa, jossa lauletaan From the Halls of Montezuma to the shores of Tripoli, we fight our country's battles in the air, on land and sea.
Hamet Karamanlia avustamaan määrätty William Eaton.
Piirros joukoista matkalla Dernaan. Piirtänyt Arman Manookian.
Maalaus Pierre O'Bannonin johtamasta hyökkäyksestä Dernaan. Maalannut Charles Waterhouse.
Jackie DeShannon

| Jackie DeShannon |
| --- | --- |
 Jackie DeShannon vuonna 2011.
Henkilötiedot
Syntynyt: 21. elokuuta 1944 (ikä 80)
Muusikko
Taiteilijanimi:  Jackie DeShannon 
Aktiivisena:  1960–
Tyylilajit:  popmusiikki 
Soittimet:  akustinen kitara 
Levy-yhtiöt:  Liberty Records 
Aiheesta muualla
Kotisivut
  [ Muokkaa Wikidatassa ] [ ohje ]  
Jackie DeShannon, alk. Sharon Lee Myers (s. 21. elokuuta 1944), on yhdysvaltalainen laulaja ja lauluntekijä. Hän nauhoitti 1960- ja 1970-luvulla musiikkia laulajana ja on sittemmin kirjoittanut kappaleita enimmäkseen muille artisteille. Hänen tunnetuimpiin kappaleihinsa kuuluvat ”What the World Now Needs Is Love” ja ”Put a Little Love in Your Heart”.
Elämä ja ura

Sharon Myers syntyi Hazelissa, Kentuckyn osavaltiossa vuonna 1944. Hänen molemmat vanhempansa olivat countrymuusikkoja. Hän pääsi laulamaan radioon ensimmäisen kerran jo kuusivuotiaana. Ennen pitkää radioasema järjesti hänelle oman ohjelman. Perhe muutti Chicagoon 1950-luvun puolivälissä. Sharon oli jo tällöin vakuuttunut haluavansa musiikkiuralle. Teini-ikäisenä hän nauhoitti joitakin singlekappaleita taiteilijanimillä Jackie Dee ja Jackie Shannon. Hän yhdisti nimet myöhemmin muotoon Jackie DeShannon.
Vuonna 1960 DeShannon muutti Kaliforniaan ja sai levytyssopimuksen Liberty Records -yhtiöltä. Hän äänitti muun muassa Sonny Bonon ja Jack Nitzschen kappaleen ”Needles and Pins”, jonka The Searchers myöhemmin nosti hitiksi. Hän sävelsi myös kappaleita muille esittäjille kuten Brenda Leelle (”Dum Dum”, 1961), The Fleetwoodsille (”The Great Imposter”, 1962) ja The Searchersille. The Beatlesin tehdessä ensimmäisen Yhdysvaltojen-kiertueensa vuonna 1964 DeShannon toimi yhtyeen lämmittäjäesiintyjänä, mikä toi hänelle huomattavasti lisää näkyvyyttä.
Syyskuun 3. vuonna 1963 Deshannon esiintyi kahdesti Ash Grovessa Kaliforniassa. Säestäjina oli kaksi kitaristia Ry Cooder (16 v.) ja David Cohen.Tästä konserista on säilynyt äänite.
DeShannon kirjoitti vuonna 1965 lauluja Jimmy Pagen kanssa ja sävelsi Marianne Faithfullille hittikappaleen ”Come and Stay with Me”. Samana vuonna hän nousi esiintyjänä ensimmäisen kerran singlelistalle kappaleella ”What the World Needs Now Is Love”, jonka oli säveltänyt Burt Bacharach ja sanoittanut Hal David. DeShannonin yhdessä Jimmy Holidayn ja Randy Myersin kanssa säveltämä ”Put a Little Love in Your Heart” nousi listoille vuonna 1969 ja sitä myytiin yli miljoona kappaletta. DeShannon näytteli yhdessä laulaja Bobby Veen kanssa vuoden 1967 elokuvassa C’mon, Let’s Live a Little.
Albumit, joita DeShannon nauhoitti 1970-luvulla, saivat kriitikoilta myönteisiä arvosteluja, mutta eivät saavuttaneet maksavan yleisön keskuudessa suurta suosiota. Atlantic Records julkaisi DeShannonin albumit Jackie (1972) ja Your Baby Is a Lady (1974). Vuoden 1975 New Arrangement sisälsi DeShannonin sävellyksen ”Bette Davis Eyes”, josta tuli 1980-luvulla hitti Kim Carnesin esittämänä. Kappale palkittiin vuonna 1982 vuoden kappaleen Grammy-palkinnolla. DeShannon julkaisi vielä 1978 albumin You’re the Only Dancer, mutta nauhoitukset eivät menestyneet kaupallisesti ja DeShannon on sittemmin säveltänyt enimmäkseen muille artisteille. Hän meni vuonna 1977 naimisiin elokuvasäveltäjä Randy Edelmanin kanssa.
DeShannonin myöhemmän uran merkittävimpiin sävellyksiin kuuluu Tracey Ullmanin esittämä ”Break-A-Way” vuodelta 1983. Al Green ja Annie Lennox tekivät vuonna 1989 menestyneen cover-version hänen kappaleestaan ”Put a Little Love in Your Heart”; kappaleen on levyttänyt myös Dolly Parton vuonna 1993. Pam Tillis nousi countrylistan kärkisijalle vuonna 1994 coverillaan DeShannonin kappaleesta ”When You Walk in the Room”. Laulajana DeShannon nauhoitti pitkän tauon jälkeen albumin You Know Me vuonna 2000, mutta se ei menestynyt mainittavasti.
Jackie DeShannon valittiin Songwriters Hall of Famen jäseneksi vuonna 2010.
Aiheesta muualla

Viralliset sivut
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Espanja  Ranska  BnF data  Saksa  Israel  Suomi (KANTO)  Yhdysvallat  Tšekki 
Taiteenala:  Grammy Awards  MusicBrainz 2 
Muut:  Europeana
Infinitesimaali

Infinitesimaali tarkoittaa niin pientä suuretta, ettei sitä käytännössä tai edes periaatteessa voida mitata. Termi on muodostettu lisäämällä latinan äärettömyyttä tarkoittavaan sanaan latinalainen järjestyslukuja tarkoittava johdin, siis ikään kuin "äärettömäsosa." Arkikielessä infinitesimaalisella voidaan tarkoittaa merkityksettömän pientä asiaa.
Matematiikassa infinitesimaalin käsite liittyy analyysin eli lähinnä differentiaali- ja integraalilaskennan varhaisimpiin, mutta myös eräisiin moderneihin muotoiluihin. Ennen 1800-lukua näiden matematiikan haarojen käsitteiden määritelmät olivat epätyydyttäviä, mutta niiden avulla voitiin silti saada oleellisesti oikeita tuloksia.  Käsitettä käyttivät Gottfried Leibniz, Isaac Newton, Leonhard Euler ja monet muut matemaatikot.
HMS Inflexible (1876)

| HMS Inflexible |
| --- | --- |
 HMS Inflexible

Aluksen vaiheet
Rakentaja:  Portsmouthin telakka
Kölinlasku:  24. helmikuuta 1874
Laskettu vesille:  27. huhtikuuta 1876
Palveluskäyttöön:  5. heinäkuuta 1881
Loppuvaihe:  romutettu 1913
Tekniset tiedot
Uppouma:  10 880 t 11 880 t (max)
Pituus:  105 m (kokonaispituus)
Leveys:  23 m
Syväys:  8,0 m
Koneteho:  6 500 hv
Nopeus:  14,73 solmua
Miehistöä:  440-470
Aseistus
Aseistus:  4 × MLR 16" -tykkiä kaksiputkisissa torneissa 6 × BL 20 naulan -tykkiä 17 × konekivääriä 4 × 14" torpedoputkea
HMS Inflexible oli Britannian kuninkaallisen laivaston vuonna 1876 vesillelaskettu viktoriaanisen ajan 2. luokan pre-dreadnought-taistelulaiva, joka oli suunniteltu kahta aluksen keskiakselille sijoitettua tykkitornia varten. Se oli valmistettu torjumaan Välimerellä Italian kuninkaallisen laivaston alusten aiheuttamaa uhkaa, kun Italia aloitti kahden taistelulaivan RN Duilion ja RN Dandolon valmistamisen. Suunniteltujen alusten aseistuksena oli neljä Armstrongin toimittamaa 15 tuuman tykkiä, mikä teki niistä ylivoimaisia brittiläiseen Välimeren laivastoon sijoitetuille aluksille.
Inflexiblen tykit olivat aikansa suurimmat kuninkaallisen laivaston alukselle sijoitetut ja sen panssarointi oli paksumpi kuin laivaston aiemmilla aluksilla. Lisäksi se oli rakennettu siten, että mikäli panssaroimattomat keula ja perä vaurioituisivat niin keskiosan panssaroitu osa pitäisi aluksen pinnalla.
Valmistus

Alus tilattiin Portsmouthin telakalta ja sen köli laskettiin 24. helmikuuta 1874. Alus laskettiin vesille 27. huhtikuuta 1876 ja se valmistui 18. lokakuuta 1881.
Palvelus

Alus myytiin romutettavaksi vuonna 1903.
John Denver

John Denver vuonna 1975 televisio-ohjelmassa An Evening With John Denver
John Denver (syntyjään Henry John Deutschendorf, Jr., 31. joulukuuta 1943 Roswell, New Mexico – 12. lokakuuta 1997 Montereynlahti, Kalifornia) oli yhdysvaltalainen laulaja-lauluntekijä, jonka musiikki on akustista folkia, countrya ja poppia. Denverin tunnetuimpia kappaleita ovat esimerkiksi ”Take Me Home, Country Roads”, ”Annie’s Song”, ”Leaving on a Jet Plane”, ”Thank God I’m a Country Boy” ja ”Rocky Mountain High”.
Elämä ja ura

Denver syntyi ilmavoimien upseeri Henry John Deutschendorfin ja Erma Louise Swopen perheeseen New Mexicossa vuoden 1943 viimeisenä päivänä. Hän alkoi soittaa kitaraa 11-vuotiaana. Opiskeltuaan arkkitehtuuria Texasin teknillisessä yliopistossa Denver muutti Los Angelesiin ryhtyäkseen muusikoksi. Hän vaihtoi samalla sukunimekseen Denver.
Denveristä tuli suositun folklauluryhmä Chad Mitchell Trion laulusolisti vuonna 1965. Neljä vuotta myöhemmin Peter, Paul and Mary -lauluyhtyeen levytys Denverin laulusta ”Leaving on a Jet Plane” nousi Yhdysvaltojen listaykköseksi. Denverin omista singleistä miljoonan myydyn rajan ylitti ensimmäisenä ”Take Me Home, Country Roads” vuonna 1971.
Denver oli uransa huipulla 1970-luvulla. Hän oli kansainvälisesti tunnettu laulaja-lauluntekijä ja esiintyjä, ja vuonna 1975 hän oli Yhdysvaltain eniten myynyt artisti. Vuonna 1979 Denverin levyjä oli myyty yli 100 miljoonaa kappaletta, ja kahdeksaa hänen albumiaan oli myyty yli kaksi miljoonaa kappaletta. Koko uransa aikana Denver julkaisi yhteensä 30 albumia, joista kahdeksan myi platinaa ja 14 kultaa.
Denverin melodiset laulut ja niiden henkilökohtaiset sanoitukset kertovat usein luonnon kauneudesta sekä ihmisten kokemuksista ja tunteista.
Vuonna 1985 Denveristä tuli ensimmäinen yhdysvaltalainen artisti, joka oli esiintynyt Neuvostoliitossa kylmän sodan aikana. Vuonna 1992 hän teki kiertueen Kiinassa ensimmäisenä länsimaisena artistina. Vuonna 1996 Denver nimettiin lauluntekijöiden Hall of Fameen.
Denver harjoitti paljon hyväntekeväisyyttä ja esiintyi usein hyväntekeväisyyskonserteissa. Vuonna 1976 Denver perusti Windstar-säätiön luonnon ja maan suojelemiseksi.
Musiikkiuransa ohella Denver näytteli elokuvassa Oh, God! (1977) ja teki useita television musiikkierikoisohjelmia, joista An Evening with John Denver (1975) voitti Emmy-palkinnon.
Denver oli kahdesti naimisissa, ja hänellä oli kolme lasta. Denver kuoli pienkoneensa mereensyöksyssä Montereynlahdella Kaliforniassa vuonna 1997.
Diskografia

Yhdysvalloissa julkaistut albumit:
Diskografia > RCA Records

Rhymes & Reasons - 1969
Take Me To Tomorrow - 1970
Whose Garden Was This? - 1970
Poems, Prayers, and Promises - 1971
Aerie - 1972
Rocky Mountain High - 1972
Farewell Andromeda - 1973
Greatest Hits - 1973 (albumi sisälsi uusia versioita monista Denverin hiteistä)
Back Home Again - 1974
An Evening with John Denver (live) - 1975
Windsong - 1975
Rocky Mountain Christmas - 1975
Spirit - 1976
Greatest Hits Vol. 2 - 1977
I Want To Live - 1977
John Denver (JD) - 1978
A Christmas Together (Muppettien kanssa) - 1979
Autograph - 1980
Some Days Are Diamonds - 1981
Seasons of the Heart - 1982
It's About Time - 1983
Rocky Mountain Holiday (Muppettien kanssa) - 1983
Greatest Hits Vol. 3 - 1984
Dreamland Express - 1985
One World - 1986
Diskografia > Windstar Records

Higher Ground - 1989
Earth Songs - 1990
The Flower That Shattered the Stone - 1990
Christmas, Like a Lullaby - 1990
Different Directions - 1991
Aiheesta muualla

Wikimedia Commonsissa on kuvia tai muita tiedostoja aiheesta .
Virallinen kotisivu
John Denver Fan Club
John Denver Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI 2  VIAF  WorldCat 
Kansalliset:  Norja  Espanja  Ranska  BnF data  Saksa  Italia  Israel  Suomi (KANTO)  Yhdysvallat  Latvia  Tšekki  Korea  Kroatia  Alankomaat  Puola 
Tieteilijät:  CiNii 
Taiteenala:  Emmy Awards  Grammy Awards  MusicBrainz 
Henkilöt:  Deutsche Synchronkartei  DDB  Elonet 
Muut:  Europeana  NARA  IdRef 
John Denverin muistokivi Rio Grande Parkissa Aspenissa, Coloradossa, joka oli Denverin kotikaupunki. Kivessä on ”Rocky Mountain High” -kappaleen sanat.
Indoeurooppalainen kantakieli

Indoeurooppalainen kantakieli eli kantaindoeurooppa on oletettu eli hypoteettinen kantakieli, josta indoeurooppalaiset kielet ovat aikaa myöten eriytyneet. Indoeurooppalaisia kieliä tutkiva kielitieteen ala on indoeuropeistiikka.
Indoeurooppalaista kantakieltä puhuttiin noin vuosina 4500–2500 eaa. Puhujien kotiseudusta on erilaisia teorioita. Yleisimmin hyväksytty teoria on niin sanottu kurgaaniteoria, joka sijoittaa indoeurooppalaiset nykyisen Ukrainan ja eteläisen Venäjän aroille Mustanmeren pohjoispuolelle.
Indoeurooppalaisella kantakielellä uskotaan olleen murteita. Siitä on kyetty mallintamaan noin 1 500 leksikaalista osaa, mikä on kuitenkin vain murto-osa kielen koko sanastosta. Mallintamista alettiin tehdä 1850-luvulla.
Äänneoppi

Indoeurooppalaisen kantakielen äänneoppi on mallinnettu etupäässä vanhimpien indoeurooppalaisten kielten pohjalta, joissa arkaaiset piirteet ovat säilyneet parhaiten. Tällaisia ovat esimerkiksi sanskrit, avestan kieli, muinaiskreikka, latina, muinaiskirkkoslaavi, liettuan kieli, gootin kieli, heetin kieli, muinaisiiri, tokaari A ja B, klassinen armenian kieli sekä albanian kieli.
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| Klusiilit | *p | *t | *k | *ḱ | *kʷ |  |
| Klusiilit | (*b) | *d | *g | *ǵ | *gʷ |  |
| Klusiilit | *bʰ | *dʰ | *gʰ | *ǵʰ | *gʷʰ |  |
| Frikatiivit | *s | *h₁ | *h₂ | *h₃ |  |  |
| Resonantit | *m | *n | *r | *l | *w | *y |
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| Lyhyet vokaalit | (*a) | *e | *o |  |  |  |
| Pitkät vokaalit |  | *ē | *ō |  |  |  |
| Diftongit | (*ay) | *ey | *oy | (*aw) | *ew | *ow |
| Diftongit |  | *ēy | *ōy |  | *ēw | *ōw |
Muoto-oppi > Nominit

Substantiiveilla oli kolme sukua: maskuliini, feminiini ja neutri.
Lukuja oli kolme: yksikkö, kaksikko ja monikko.
Sijamuotoja oli kahdeksan: nominatiivi, genetiivi, datiivi, akkusatiivi, vokatiivi, lokatiivi, instrumentaali ja ablatiivi. Adjektiivit taipuivat samoin kuin substantiivit.
Muoto-oppi > Verbit

Verbejä on vaikeampi mallintaa kuin muita sanaluokkia, sillä varhaistenkin indoeurooppalaisten kielten verbijärjestelmät poikkeavat toisistaan.
Luvut olivat yksikkö, kaksikko ja monikko. Persoonat olivat ensimmäinen, toinen ja kolmas. Aspektit olivat preesens, aoristi ja perfekti. Pääluokat olivat aktiivi ja mediumi. Tapaluokkia oli neljä: indikatiivi, imperatiivi, optatiivi ja subjunktiivi.
Muoto-oppi > Vokaalivaihtelu

Vokaalivaihtelut olivat tyypillisiä.
Deloksen meriliiton verotusluettelot

Deloksen meriliiton verotusluetteloa vuosilta 439/8–432/1. Epigrafinen museo, Ateena.
Deloksen meriliiton verotusluettelot tai ”Ateenan verotusluettelot” (englanninkielisessä tutkimuksessa Athenian Tribute Lists) ovat antiikin aikaisia Ateenan kaupunkivaltion tuottamia piirtokirjoituksia, jotka pitävät sisällään tietoa Deloksen meriliiton jäsenistä ja näiden Ateenalle maksamista rahaveroista.
Luettelot oli hakattu marmoriin, ja niitä säilytettiin ilmeisesti Ateenan Akropoliilla ja/tai Agoralla, sillä niiden osia on löydetty kummastakin paikasta. Luettelot ovat tärkein lähde liiton jäseniä koskien, ja myös merkittävä lähde polisten eli kreikkalaisten kaupunkivaltioiden tutkimuksen kannalta. Säilyneet tiedot ovat kuitenkin vaillinaisia.
Historia

Verotusluetteloita pidettiin noin vuodesta 454/453 eaa. lähtien eli sen jälkeen, kun liiton kassa oli siirretty Ateenaan. Maksujen keräämisessä vaikuttaa olleen katko kuudentena vuonna eli 448 eaa., jolloin liiton tulevaisuus oli epävarma. Luetteloiden katkelmia tunnetaan aina vuoteen 410/409 eaa. saakka.
Luetteloiden tunnetut katkelmat ovat pääosin Epigrafisessa museossa Ateenassa. Ne on julkaistu neliosaisena laitoksena The Athenian Tribute Lists (Meritt et al. 1939–1953), vain pienin muutoksin julkaisusarjassa Inscriptiones Graecae (osa IG I3 71, 77, 100 ja 259–290) sekä uutena korjattuna laitoksena (Paarmann 2007).
Luettelotyypit

Luetteloita oli tai oletetaan olleen kolmea tyyppiä:
Luettelotyypit > Vero-osuusluettelot

Näihin luetteloihin kirjattiin koko maksun (foros) sijasta ”ensiuhrit” (aparkhai, yks. aparkhē) eli 1/60 koko maksusta (1 mina jokaisesta talentista). Tämä osuus annettiin eräänlaisena kunnianosoituksena tai lahjana Athene-jumalattarelle. Kirjaaminen tapahtui vuosittain pidetyn kaupunki-Dionysian yhteydessä, jolloin jäsenkaupunkien lähettiläät suorittivat veronmaksun Ateenassa. Luettelot ovat deskriptiivisiä eli ne kuvaavat, mitä kukin kaupunki oli todellisuudessa maksanut.
Luetteloista on säilynyt lukuisia piirtokirjoituskatkelmia (IG I3 259–290), ja ne tunnetaan kolmesta tyypistä parhaiten. Alussa vuosina 454/453–439/438 eaa. luettelo hakattiin yhteen suureen marmorikiveen (lapis primus, IG I3 259–272), vuosina 439/438–432/431 eaa. toiseen kiveen (lapis secundus, IG I3 273–280) ja tämän jälkeen vuosittain omaan kiveen (IG I3 281–290).
Englanninkielisessä tutkimuksessa näihin luetteloihin viitataan termillä tribute quota lists.
Luettelotyypit > Veromääräysluettelot

Näihin luetteloihin kirjattiin neljän vuoden välein tarkistettuna kullekin jäsenkaupungille määrätty maksuosuus (foros). Verotuksen tarkistus tapahtui aina Suuren Panathenaia-juhlan yhteydessä. Nämä luettelot ovat normatiivisia eli ne kuvaavat, mitä kaupunkien olisi tullut maksaa, eivät sitä, mitä ne todella maksoivat.
Näistä luetteloista on säilynyt vain kolme piirtokirjoituskatkelmaa (IG I3 71, 77 ja 100), ja niistäkin vain vuoden 425/424 eaa. luettelon katkelma (IG I3 71) on paremmin ymmärrettävissä.
Englanninkielisessä tutkimuksessa näihin luetteloihin viitataan termillä tribute assessment decrees.
Luettelotyypit > Varsinaiset verotusluettelot

Todellisuudessa maksetut summat kaupungeittain kirjanneiden deskriptiivisten luetteloiden oletetaan olleen olemassa, mutta niistä ei ole säilynyt katkelmia.
Kaupunkien luettelointi ja ryhmittely

Vuodesta 422 eaa. liiton jäsenet oli ryhmitelty luetteloissa viiteen verotusalueeseen:
Muutoin luetteloissa olleita nimiä ei oltu järjestetty, joten vierekkäin esiintyvät kaupungit eivät välttämättä sijainneet toistensa lähellä. Jäsenet on yleensä luetteloitu käyttäen kaupunkien etnoyymejä (Milēsioi, ”miletoslaiset”), harvemmin toponyymejä (”Miletos”). Joskus on käytetty alueeseen perustuvia etnonyymejä (Bottiaīoi, ”bottiaialaiset”) ja joidenkin Kaarian kaupunkien kohdalla myös hallitsijan henkilönnimeä (Kāres hōn Tymnes arkhei, ”kaarialaiset, joita Tymnes hallitsee”). Maksettu summa oli ensimmäisessä luettelossa nimen jälkeen, myöhemmin aina ennen nimeä. Summat oli merkitty kreikkalaisella akrofonisella numerojärjestelmällä.
Luettelot

Piirtokirjoituksina tunnetut sekä oletetut mutta kadonneet vero-osuus- ja veromääräysluettelot olivat:
| Verotus- jakso | Vuosi | Vero-osuusluettelo> Nro | Vero-osuusluettelo> Piirtokirjoitus | Veromääräysluettelo> Nro | Veromääräysluettelo> Piirtokirjoitus |
| --- | --- | --- | --- | --- | --- |
| 1. | 454/453 eaa. | 1 | IG I3 259 | A1 | kadonnut |
| 1. | 453/452 eaa. | 2 | IG I3 260 | A1 | kadonnut |
| 1. | 452/451 eaa. | 3 | IG I3 261 | A1 | kadonnut |
| 1. | 451/450 eaa. | 4 | IG I3 262 | A1 | kadonnut |
| 2. | 450/449 eaa. | 5 | IG I3 263 | A2 | kadonnut |
| 2. | 449/448 eaa. | 6 | ei ollut olemassa? | A2 | kadonnut |
| 2. | 448/447 eaa. | 7 | IG I3 264 | A2 | kadonnut |
| 2. | 447/446 eaa. | 8 | IG I3 265 | A2 | kadonnut |
| 3. | 446/445 eaa. | 9 | IG I3 266 | A3 | kadonnut |
| 3. | 445/444 eaa. | 10 | IG I3 267 | A3 | kadonnut |
| 3. | 444/443 eaa. | 11 | IG I3 268 | A3 | kadonnut |
| 4. | 443/442 eaa. | 12 | IG I3 269 | A4 | kadonnut |
| 4. | 442/441 eaa. | 13 | IG I3 270 | A4 | kadonnut |
| 4. | 441/440 eaa. | 14 | IG I3 271 | A4 | kadonnut |
| 4. | 440/439 eaa. | 15 | IG I3 272 | A4 | kadonnut |
| 4. | 439/438 eaa. | 16 | IG I3 273 | A4 | kadonnut |
| 5. | 438/437 eaa. | 17 | IG I3 274 | A5 | kadonnut |
| 5. | 437/436 eaa. | 18 | IG I3 275 | A5 | kadonnut |
| 5. | 436/435 eaa. | 19 | IG I3 276 | A5 | kadonnut |
| 5. | 435/434 eaa. | 20 | IG I3 277 | A5 | kadonnut |
| 6. | 434/433 eaa. | 21 | IG I3 278 | A6 | kadonnut |
| 6. | 433/432 eaa. | 22 | IG I3 279 | A6 | kadonnut |
| 6. | 432/431 eaa. | 23 | IG I3 280 | A6 | kadonnut |
| 6. | 431/430 eaa. | 24 | ei ollut olemassa? | A6 | kadonnut |
| 7. | 430/429 eaa. | 25 | IG I3 281 | A7 | kadonnut |
| 7. | 429/428 eaa. | 26 | IG I3 282 | A7 | kadonnut |
| 8. | 428/427 eaa. | 27 | IG I3 283 | A8 | kadonnut |
| 8. | 427/426 eaa. | 28 | IG I3 284 | A8 | kadonnut |
| 8. | 426/425 eaa. | 29 | kadonnut | A8 | kadonnut |
| 9. | 425/424 eaa. | 30 | kadonnut | A9 | IG I3 71 |
| 9. | 424/423 eaa. | 31 | kadonnut | A9 | IG I3 71 |
| 9. | 423/422 eaa. | 32 | kadonnut | A9 | IG I3 71 |
| 9. | 422/421 eaa. | 33 | kadonnut | A9 | IG I3 71 |
| 10. | 421/420 eaa. | 34 | IG I3 285 | A10 | IG I3 77 |
| 10. | 420/419 eaa. | 35 | IG I3 286 | A10 | IG I3 77 |
| 10. | 419/418 eaa. | 36 | ei ollut olemassa? | A10 | IG I3 77 |
| 11. | 418/417 eaa. | 37 | IG I3 287 | A11 | kadonnut |
| 11. | 417/416 eaa. | 38 | IG I3 288 | A11 | kadonnut |
| 11. | 416/415 eaa. | 39 | IG I3 289 | A11 | kadonnut |
| 11. | 415/414 eaa. | 40 | IG I3 290 | A11 | kadonnut |
| 12. | 414/413 eaa. | 41 | kadonnut | A12 | kadonnut |
| 12. | 413/412 eaa. | 42 | kadonnut | A12 | kadonnut |
| 12. | 412/411 eaa. | 43 | kadonnut | A12 | kadonnut |
| 12. | 411/410 eaa. | 44 | kadonnut | A12 | kadonnut |
| 13. | 410/409 eaa. | 45 | kadonnut | A13 | IG I3 100 |
13.: (luetteloinnin lopusta ei tietoa)